Hlina, Alojz, poslanec NR SR (2014-04-03):
Nenormálne, to je nenormálne, čo vy ste si z tohto tu urobili. Čo vy ste tu z tohto urobili, prosím vás? (Reakcia z pléna.) Cirkus, taký cirkus. Prosím vás, je krásna kniha, krásna kniha, volá sa, že Muž, ktorý sadil stromy. Neviem, či to poviem správne, Jean Giono, nejak tak. Fantastická kniha, tenučká, to zvládne aj tu kolega, ktorý musí opisovať dizertačky, zvládne ju prečítať. Nevadí, zvládne, kratučká, kratučká kniha, volá sa, že Muž, ktorý sadil stromy, o tom, ako jeden človek jedným drobným úsilím dokáže zmeniť ráz krajiny, zadržať vlahu. Čo toto tu niekto počúval? Pán Faič, počúvali ste, čo dokážu stromy? Vás sa to týka, počúvali ste, čo dokážu stromy? Počúvajte, čo dokážu stromy, počúvajte, čo dokáže jeden človek drobným úsilím spraviť, zmeniť ráz krajiny. Kúpte si tú knihu, prečítajte si tú knihu, päť euro stojí, toľko máte, prosím vás. Kúpte si ju, prečítajte si ju a príďte sem ešte raz. A ja, prečo to hovorím? Ešte jednu knihu vydáme, Muž, ktorý dal rúbať stromy, Muž, ktorý dal rúbať stromy, a túto knihu vydáme, a kto bude hrať hlavnú úlohu? Váš minister životného prostredia, sa nehanbíte? Táto kniha vyjde na Slovensku, Muž, ktorý dal rúbať stromy a bude stáť 50 centov. Zadarmo ju budeme dávať, vážení, zadarmo a všetky vaše pripomienky, tieto excesy, tieto faktické poznámky tohto človeka, ktorý tu do toho vstupuje, tam budú. Nech si ľudia spravia názor. Muž, ktorý dal rúbať stromy, to bude bestseler, prosím vás. Sa nehanbíte, tak ste nenažratí, že už vám tie stromy, už vám ľudia, už vám Fero živnostník, nič, hlava nebolí, Kajmanské ostrovy. Stromy zavadzajú, že zavadzajú? Prosím vás, toto tu, tieto, argumentačne sa vybaví niekto tak. Veď to je normálne, rozum stojí! To ho necháte sa hovadiť? Veď to hovadí aj vás, prosím vás! Tu zaznela otázka, že prečo pán minister Žiga, nie od vás, ale od kolegu, tak tvrdošijne trvá na tom ustanovení. Ja viem, prečo tak tvrdošijne trvá na tom ustanovení, a vzhľadom na to, že budeme čakať, že nebude potrebné vydať knihu Muž, ktorý rúbal stromy, tak možno odtrvá na tvrdošijnom trvaní na tomto hroznom ustanovení. Procesne ešte poviem, tento návrh zákona sťahujem, predkladám ho opäť a doplníme ho ešte o ombudsmana pre prírodu. To bude naša nová agenda: ombudsman pre prírodu. Ale sme pripravení, ja som pripravený v prípade, že sa tu niekto zjaví, nejaký ochranár zo SMER-u, že dá tento návrh, tak aby to nekolidovalo, ho stiahnuť. To korektne dopredu avizujem. A keď som už tu, tak spomeniem aj, teda okrem toho ombudsmana, čo som chcel spomenúť, aj jednu vec, ktorá sa tiež podarila a prípadne niektorých z vás aj pozvem, niekoho tam nepozývam. Prosím vás, keď tam prídete, tak nebudete vítaní. Budeme kopať základný kameň na umiestnenie vlajkového stožiaru pri Pečnianskom lese. Lebo aj ten je v ohrození, ten je v obrovskom ohrození. Iba jedna jediná krajina na svete dokáže predať 22 hektárov lesa oproti parlamentu za 500-tisíc korún. To nenájdete, to nechcem uraziť rovníkové krajiny Afriky. Iba jedna jediná krajina na svete je, v ktorej je toto možné, že dôjde k zámennej zmluve v hodnote 500-tisíc euro na 22 hektárov pozemkov oproti parlamentu, lesa, ktorý je v ohrození, ktorý je v obrovskom ohrození, prebieha súdny spor. Máme stavebné povolenie, konečne máme stavebné povolenie na vybudovanie obrovského vlajkového stožiaru, na ktorom bude umiestnená naša slovenská vlajka a bude tam viať dovtedy, pokiaľ bude prebiehať spor o tento les. A urobme všetci, čo môžme, a tu by som povedal aj niektorých smerákov, urobme všetko, čo môžme, aby sme ju nemuseli dávať na pol žrde, vážení, aby sme ju nemuseli dávať na pol žrde. Lebo to je aj našou vizitkou, keď sa tento podvod oproti oknám parlamentu dokoná a nastavenia sú také, že je vôľa ich dokonať. Tých, ktorí máte čas, ktorí nie, budúci týždeň v piatok robíme slávnostný výkop základovej pätky pod stožiar. Niektorí ste vítaní, niektorých tam nechcem ani vidieť. (Smiech v sále, prerušenie vystúpenia predsedajúcou.)